
La Regidoria de Cultura de l'Ajuntament de Premià de Mar en el seu afany de potenciar l'àmbit literari ha iniciat una nova col·lecció de llibres, destinada als nens, Primília Contes. 

La iniciativa pretén donar a conèixer als nens i nenes de la comarca el seu patrimoni material i immaterial del seu voltant, fomentar la seva implicació en els afers del seu poble i introduir dins de l'imaginari dels nens i nenes i en els seus jocs personatges ambientats en el seu municipi amb l’objectiu que visquin de manera més propera les tradicions, les festes i el patrimoni del seu poble i  voltants.

La col·lecció de contes que presentem és una línia de publicacions adreçada a nens i nenes de 3 a 10 anys de Premià de Mar, però també de la resta de la comarca. Els principals trets diferencials d'aquesta col·lecció són:

· Àlbum il·lustrat: En l'àlbum il·lustrat es produeix una interrelació entre el text i la imatge i s'estableix una complementarietat de la lectura visual i textual. La il·lustració serveix per comprendre el text, i el text per comprendre la il·lustració.

· Visió comarcal: Els temes que tractarem estaran relacionats amb el patrimoni de Premià de Mar, però amb una visió històrica que abasta més enllà del municipi. Així, per exemple, la història del desembarcament dels pirates explica alhora la presència d'incursions de pirates a les costes del Maresme durant els segles XVI-XVIII i explica el perquè de les construccions de torres de guaita a Vilassar de Mar, Arenys de Mar, Mataró, Santa Susanna i un llarg etcètera.

· Guia didàctica: El fet d'adreçar els contes a una gamma amplia d'edat, ha plantejat donar varis nivells de lectura segons l'edat:

· Parvulari: En aquesta edat, les imatges són importants i els pares expliquen el conte gràcies a les imatges visualitzades. Per tant, aquest nivell de lectura ens va fer plantejar un àlbum il·lustrat.

· Primària: En aquesta edat, els nens comencen a llegir, per tant, poden iniciar la lectura del conte, que serà fàcil  i no extremadament llarga. 

· Secundària: Els nens volen descobrir coses, i la part informativa cobra importància en els llibres. És per aquesta raó que els contes incorporaran uns breus epígrafs on s'explicaran petites ressenyes històriques, etnogràfiques, biològiques, etc. de l'entorn.

El primer títol de la col·lecció: Moros a la costa!

El primer àlbum il·lustrat de la col·lecció explicarà la història que serveix de guió per a la Festa Major de Premià de Mar. L'objectiu és el de familiaritzar els nens i nenes amb els personatges i les històries que envolten l'arribada dels pirates a Premià de Mar. Durant aquestes dates Premià de Mar es veu envaït pel pirata Omar i tota la seva tripulació. Esperant la seva arribada els premianencs, amb en Martí al capdavant, intentaran impedir la seva entrada al poble i defensaran a tots els ciutadans.

L’Omar i l’Ester, els protagonistes de la nostra Festa Major, són una creació moderna, esdevinguda l’any 1996 a partir de les primeres escenificacions del desembarcament pirata, ara fa 10 anys. Tot i això, la història de l’Omar, l’Ester i en Martí s’assembla a altres llegendes de la comarca del Maresme, on els protagonistes són un cabdill àrab que s’enamora follament d’una jove pubilla, i que aquesta té d’antuvi un promès. La història, vagi com vagi, té aquests tres personatges com a eix central, a causa sobretot de la persistència d’un arquetip cultural que trobem al llarg de tota la Mediterrània des de fa molts segles, i que pot tenir nombroses variants. 

Albert Calls va crear la història i els personatges principals, Ester, Martí i  Omar, de la festa en el relat "L'assalt dels pirates". A partir de la història principal s'ha anat desgranant el text de l'àlbum, escrit per Anna Latorre, alumna de l'Escola d'Escriptura de l'Ateneu Barcelonès i  il·lustrat per Pitu Álvarez, alumne de l'Especiatitat d'Il·lustració de l'Escola de la Dona - Espai F. Bonnemaison de la Diputació de Barcelona sota la coordinació de Marta Luna i Ignasi Blanch.

ELS PERSONATGES

[image: image4.png]


[image: image5.png]




ESTER





OMAR





MARTÍ








La presentació del conte MOROS A LA COSTA! es realitzarà el proper 28 de juny a les 19 h a la sala d'exposicions de Can Manent  (Camí Ral, ) amb la presència dels autors.





Qualsevol informació addicional, podeu trucar al telèfon 93 752 99 90 i preguntar per Edith Missé

